Papersnake/gushiwen huggingface dataset:
次韵张伯子饷柑
崔敦礼（宋代）

儒官窗户寒，恇怯日出光。
独冷不可耐，大杓倾鹅黄。
洞庭隔烟波，忽惊风露香。
开门问谁与，知君念荒凉。
芳包照盘新，硬句摩天杨。
山中千头奴，丹黄丽秋阳。
骚人巧采摘，灿灿简册方。
君诗追古作，语壮韵转强。
属和郢中人，凋零不成行。
临风咏玉台。噀雾开蜜房。
殷勤此珍馈，玩味丑莫当。
但酌潘公醽，一举累十觞。
次韵叶纾太博惠砚二首 其二
赵抃（宋代）

多谢君诗重见珍，砚从黟水濯来新。持当夏昼南窗看，玉发光辉冷照人。
晚过保福
陆游（宋代）

堂静僧闲普请疏，炉红毡暖放参余。
莲花池上容投社，椰子身中悔著书。
茶试赵坡如泼乳，芋来犀浦可专车。
放翁一饱真无事，拟伴园头日把鉏。
丙子十月二十八日初发乡邑述征有作
薛蕙（明代）

旅宦添从事，卧痾辍归田。俛仰似昨日，荏苒踰三年。

末路谢贞似，积习惭夤缘。整驾别乡邑，薄言重徂迁。

瞻途背梁宋，振策指幽燕。昔往遗维絷，今来就纠缠。

岂伊行役叹，畏此平生愆。婴世迫物累，抚化怀冥筌。

齐契百年内，高揖千载前。虑存迹匪亏，意惬道仍全。

斯言俟明哲，因歌遂成篇。
雨余早起五首
方回（元代）

浓绿园林晓雨新，莺啼近树不疑人。
千枝罂粟红如锦，谁谓侬家已送春。
山中自述
于鹄（唐代）

三十无名客，空山独卧秋。病多知药性，年长信人愁。

萤影竹窗下，松声茅屋头。近来心更静，不梦世间游。
次郑前山丝字韵
陆文圭（元代）

人笑学官如兔丝，谁能千里远寻师。
归田便觉知机早，春市应嫌见事迟。
从欲著鞭何所往，奚须按剑复相疑。
世人多享容容福，白壁从来不可为。
为王大宗伯题五指参天峰
王世贞（明代）

东南欲尽觉天宽，矗立高㠁障海澜。掩日修罗云外掌，摩空铜狄露中盘。

削成华岳峰峰出，写出郇公朵朵寒。寄语地灵王学士，九重今借指南看。
晚泊松江
吴融（唐代）

落日停桡古渡边，古今踪迹一苍然。平沙尽处云藏树，

远吹收来水定天。正困东西千里路，可怜潇洒五湖船。

如何不及前贤事，却谢鲈鱼在洛川。
南庄春晚二首
李群玉（唐代）

连云草映一条陂，鸂鶒双双带水飞。

南村小路桃花落，细雨斜风独自归。

草暖沙长望去舟，微茫烟浪向巴丘。

沅江寂寂春归尽，水绿蘋香人自愁。
领省枢相太傅信安王挽词三首 其三
孙觌（宋代）

秉烛联飞盖，分茵托后车。兵厨千日酒，记室五云书。

尚想仪形在，那闻语笑馀。龙钟随葬绋，老泪满衣裾。
沁园春 其二十一 送苏舜泽提学
夏言（明代）

宝墨楼前，赐麟堂上，一别三年。喜学有师承，文章丕变，士多矜式，礼义相先。

振起儒风，激昂晚进，洙泗门墙得正传。共道是，有苏公条教，白日青天。

蹇予谢政归田。正欲访、匡庐五老烟。奈白鹿洞中，难留地主，紫薇花下，忽送神仙。

便省东齐，旧游西晋，一点文星入紫躔。重分守，记华堂丹桂，绿酒歌筵。
中秋长干曲三首
周天球（明代）

玉笙低引紫箫长，不许商音断客肠。
听到月斜才入破，飞来七十二鸳鸯。
禅人并化主写真求赞
释正觉（宋代）

颠毛如许白，面孔较些肥。
寒松偃蹇兮雪在顶，枯山癯瘠兮春添衣。
据床握杖，雷吼电飞。
光痕已露也，是谁见几。
题程芳远所得方方壶写大王峰
蓝智（明代）

魏王炼丹武夷顶，石洞千年松桧冷。凭虚楼阁散虹光，积翠峰峦荡云影。

狂歌披发有金公，曾共方壶隐此中。半夜龙神问丹诀，西风一鹤度辽东。

方壶爱此不得住，西入仙岩种琪树。寻常一笔扫云烟，三十六峰在庭户。

鹅湖之水春茫茫，梅林独客又还乡。壶中点染出小米，溪上嵯峨怀大王。

我昔曾陪幔亭宴，别来岁月如飞电。王母青鸾夜不归，神君白马秋难见。

金蟾谷口久相期，铁笛岩前漫一吹。锦浪芙蓉晴滉瀁，翠屏茅屋晚参差。

洞门铁锁苍苔静，芝草琅玕满幽径。黄金大药鼎烟微，白木长镵山雪盛。

更约幽人把钓过，扁舟白发弄清波。刘郎载酒题春雨，九曲桃花入梦多。
种菊
张镃（宋代）

今年植菊良寡谋，丛萎满望如田畴。
黄深白浅欠旌别，未表劲田专高秋。
初移风雨连朝恶，才到暄晴骤开却。
铺毡未暇坐观嬉，携筇粗放行吟乐。
游蜂冶蝶拨不开，粉趐云动鸣轻雷。
霜前姿性本介洁，肯受浼辱宁摧颓。
道人犹拣鲜鲜蕊，铜瓶拘浸重添水。
一声清磬晓窗深，香边坐断三千偈。
歌缘酒分从束轻。正色已定十种名。
来年自种先献佛，不应直为杯中物。
晚宿净名寺步铁障城认一线天
袁枚（清代）

游山惜寸阴，得暇即寻讨。步入铁障城，城高天渐小。

打头洒珠玑，湿我缣单衣。似雨恰非雨，濛濛山溜飞。

诸洞空中悬，道是猿猴宅。颇有高人风，呼之不肯出。

踏湿两芒鞋，流连那肯回。一线天未过，一线月又来。
游熙六年端午帖子词·皇帝合六首
崔敦诗（宋代）

兰气浮丹殿，槐阴被紫宸。
薰琴多在御，挥拂寄深仁。
题义门胡氏华林书院
吕文仲（宋代）

世世趋庭列雁行，烟萝泉石绕书堂。
分题月下联书版，聚宴花前献寿觞。
旌表异恩逢圣代，隐居佳致接仙乡。
因知孝治垂风化，青史留名道允光。
秋景 秋空日凌凌
刘辰翁（宋代）

最是秋空恝，秋田诉不应。夜占常悄悄，日复觉凌凌。

何似春工恻，无端地气腾。双眉频望极，八翼愈难升。

其雨今若此，如云亦未曾。小心风不上，涕泗日沾膺。
东方有一士
陶益（明代）

东方一士离人群，身不可见名可闻。使君地主休相迫，懒结鹑衣祇卧云。
读仲南和诗
张耒（宋代）

异时文席许论诗，三载江湖读楚词。
自笑酸寒无好语，少年仓氏独相知。
郊外
王珪（宋代）

策马陟平原，天空荡楚氛。
秋声无限叶，暮色几重云。
草远烟痕阔，山回鸟道分。
行行吟未已，归路日西曛。
以诗得过复诗以解之
王彦泓（明代）

佳名诗字偶然同，锦瑟蒙疑锁阁东。好遇未如厮养卒，微词先累主人翁。

篇章岂待风流接，恸哭仍无意绪通。何计解酲聊用酒，再吟狂句献司空。
晨兴散步
郑清之（宋代）

晚岁知非蘧伯玉，前身作脱戒师兄。
青山不灼利名火，白发能销忿欲兵。
境对虚空全体现，眼无拣择内心平。
晓窗醒寂关何事，到枕清钟一两声。
秋夕
崔道融（唐代）

自怜三十未西游，傍水寻山过却秋。

一夜雨声多少事，不思量尽到心头。
近世
王润生（清代）

近世州县官，动呼曰不肖。不能肖父母，转能肖显要。

父母之于子，各以诗书教。子当读书年，亦复谈忠孝。

奈何一入官，辄以不肖号。呵叱鸡狗同，奔走马牛效。

习为妾妇容，幸博上官笑。柔媚若性生，奥灶无不到。

嘑蹴与涕唾，未尝生计较。奈何一临民，性气忽粗暴。

喜怒动任情，衣冠恣践蹈。昔日凫何卑，今日鹅何傲。

岂受上官侮，合向部民报。抑或官有样，宪体宜则效。

绾到州悬符，演出天神貌。不肖肖斯真，难为外人告。

面目忘本来，顶踵殉时好。呜呼官若此，父母岂及料。
与叔易弈不胜赋著色山水诗一首
李纲（宋代）

将军思训久为土，龙眠道人亦已亡。谁将丹青写山水，入我宴已虚明窗。

峰峦回复吐云气，林木窈窕笼烟光。丹枫半落天雨霜，渔舟招招静鸣榔。

野桥岩寺递隐见，浦花汀草何微茫。江边落日尚返照，山头正作金色黄。

萦青缭白有馀态，却笑水墨无文章。画工画意不画物，咫尺应须千里长。

具区约略贯苕霅，赤岸髣髴通潇湘。

安得仙翁一叶艇，使我超忽穷江乡。
严州名宦九首 其三 杜牧
林光（明代）

牧之岂止诗家流，池州改刺来睦州。经图史册朱稽载，善政美绩知无由。

侍郎裴公理盐铁，江淮民隐归咨诹。公为致书白其事，积弊侃侃明珠求。

忠言激切对官长，州政安肯容奸蟊。花前中酒有遗句，至今人士还歌讴。
汤晋卿善谈命求诗纪实
许及之（宋代）

已近无闻半百年，枉烦明镜照华颠。湴河驿马妨乘鄣，氐宿苍华分委天。

告我三阳闻好语，验君三命有真传。预愁一字终无补，何日归欤阿对泉。
春雨如膏
喻凫（唐代）

幂幂敛轻尘，濛濛湿野春。细光添柳重，幽点溅花匀。

惨淡游丝景，阴沈落絮辰。回低飞蝶翅，寒滴语禽身。

洒岳摧馀雪，吹江叠远蘋.东城与西陌，晴后趣何新。
延平水南天庆观夜作
朱熹（宋代）

石楼云卧对江城，城角吟霜永夜清。料得南枝正愁绝，不堪闻此断肠声。
送孙直游郴州
戴叔伦（唐代）

孤舟上水过湘沅，桂岭南枝花正繁。

行客自知心有托，不闻惊浪与啼猿。
田家
梅尧臣（宋代）

南山尝种豆，碎荚落风雨。
空收一束萁，无物充煎釜。
社日万监招饮不往
方岳（宋代）

土润如酥麦已鞭，社公满意作丰年。
吹筒挝鼓儿童竞，宰肉分丰父老专。
欲事田园供岁课，未甘花鸟老春烟。
客中不饮聋何害，正厌夜窗啼杜鹃。
郊庙歌辞。五郊乐章。送神
佚名（唐代）

文物流彩，声明动色。人竭其恭，灵昭其饬。

歆荐不已，垂祯无极。送礼有章，惟神还轼。
题竹四首 其二 风摇青玉枝
王汝玉（明代）

湘皋春尽玉青青，曾值西风过洞庭。碎佩丛铃满烟雨，夜深楚客不胜听。
自叹
文天祥（宋代）

海阔南风慢，天昏北斗斜。孤臣伤失国，游子叹无家。

官饭身如寄，征衣鬓欲华。越王台上望，家国在天涯。
颂古四十五首
释慧远（宋代）

韶阳一击最新奇，闹市门头直面提。
倒岳倾湫全正令，电火石火去难追。
故李承诚之待制六丈挽词
苏轼（宋代）

青青一寸松，中有梁栋姿。
天骥堕地走，万里端可期。
世无阿房宫，可建五丈旗。
又无穆天子，西征燕瑶池。
才大古难用，老死亦其宜。
丈夫恐不免，岂患莫己知。
公如松与骥，少小称伟奇。
俯仰自廊庙，笑谈无羌夷。
清朝竟不用，白首仍忧时。
愿斩横行将，请烹乾没儿。
言虽不见省，坐折奸雄窥。
嗟我去公久，江湖生白髭。
归来耆旧尽，零落存者谁。
比公嵇中散，龙性不可羁。
疑公李北海，慷慨多雄词。
凄凉五君咏，沉痛八哀诗。
邪正久乃明，人今属公思。
九原不可传，千古有余悲。
中秋感怀二首
宋白（宋代）

云彩冰光似去年，云年人月两婵娟。
今宵不辨连明坐，拚醉抽身黑处眠。
赤枣子
张振（明代）

春去也，日初长。水晶帘畔倚红妆。一寸横波流不住，教人容易断回肠。
赠施都正三首
陈造（宋代）

严严神仙居，不受世尘涴。
栖身白玉壶，眼净讵容唾。
主人敬爱客，马秣仆不饿。
洗心炉薰前，容了旧经课。
雪后游琅玡山与韦骧联句
刁绎（宋代）

南溪约幽寻，西岭极遐观。
初阳色朦胧，残雪光汗漫。
相望楼殿间，宛在云霄半。
泉声减琤淙，山势欲飞竄。
岩寒雨花霏，谷暖烟絮乱。
幽鸟度乔林，惊猿折枯干。
决决涨溪流，辉辉披野岸。
兰芽吐尚微，冰乳凝未泮。
佛屋对峰尖，禅庵倚崖断。
轩窗爱虚豁，赤白從漫漶。
行敲玉玲琅，松溜珠璀璨。
宁将琼砾分，未省兰蒿判。
行幽兔迹深，瞩远鸦翅缓。
登宜阮孕屐，隐称嵇康锻。
结游贤躅多，鑱石清诗烂。
极目穷跻攀，投隙违羁绊。
荣观太帝书，暂憩飞仙馆。
石立翠屏张，霞收丹锦散。
觇坐客炉拥，负暄僧衲换。
选胜唯务得，陟危宁复惮。
谁乘泛海槎，直欲傍银汉。
况有凌云才，何妨举风翰。
景多苦冥搜，欢解惬佳玩。
乃情慰悬想，昔传非谩谰。
题与真莫俦，刻烛愧非伴。
玉局共藏机，瑶琴越操缦。
谣谚喜年丰，凭文同月旦。
大笔肆滂葩，小巫成泚汗。
造适寓林泉，贪萦任冰炭。
通侻去末礼，從容占奇段。
促节歌更新，衔杯酌无筭。
敢谓良会难，堪为画图看。
感慨非独醒，赓酬每三叹。
翔步虽异途，清懽归一贯。
洒落似青冥，拘挛岂狴钎。
绝顶所见稀，清狂兹兴罕。
立饫谢珍鲜，行庖后樵爨。
唯恐三节来，难留千骑駻。
何时金鳌容，重亲玉皇案。
回首念斯游，驰精杳无畔。
宿青县公署
林春泽（明代）

江亭寒色净，夜榻水光连。远意青山外，孤心白月前。

生涯真泛梗，客路又穷年。深坐烧官烛，闻鸡独不眠。
点绛唇 与冯太君话旧
张鸿逑（明代）

相见空怜，许多心事难传与。不如归去，又被黄昏雨。

明月多情，还照横塘路。添愁绪，幽闺深处，重忆连床语。
谢人送琼花白沙人谓琼花为无双花戏成两绝 其二
吕本中（宋代）

断肠风味久难寻，尚有名花寄此心。折尽长枝已春晚，只宜凉月不宜阴。
句 其一
林希（宋代）

壶岭共倾银霅水，墨皇犹展玉楼风。
寺前书院中寄季平
郑刚中（宋代）

已投幽僻避尘坌，更向檐头著小门。
满案韦编供白书，一炉柏子对黄昏。
后生秀爽惭无补，旧学荒凉喜再温。
此外清愁是何许，杜诗韩笔少人伦。
岳阳楼观洞庭湖作
尹台（明代）

万水东奔江汉回，无边秋色洞庭开。荡胸云雾晴兼吐，得意帆樯晚并来。

望阙长悬公子思，登楼谁是仲宣才。茅茨漂泊鱼龙窟，满目苍葭楚泽哀。
题唐氏苍然亭
刘崧（元代）

苍然之亭湖水西，青松万个与云齐。秋声惨淡雾雨集，夜气萧云牛斗低。

野人问字每载酒，老翁哦诗还杖藜。南归感子不尽意，上有慈乌终夕啼。
王君行丈挽诗
项安世（宋代）

房州迎主簿，惠我数行书。
恸哭王郎死，凄凉楚泽虚。
少将诗作剧，老共易同居。
比似曾居士，规绳更不疏。
玉河泛舟至玉泉 其三
弘历（清代）

舟向界湖楼畔维，峰姿峦态雅宜追。芙蓉旧迹寻不得，塔影横云又一时。
秋日载园刺史约同人游瑕邱作
张晋（清代）

行乐无古今，陵谷有变迁。风流不歇绝，赖此文字传。

斯邱载《檀弓》，遗迹幸未湮。主人约嘉客，选胜追昔贤。

登顿忽忘疲，周览开心颜。是时雨初霁，林木含朝烟。

微风荡空翠，扑我襟袖间。千里纵远目，平楚何苍然。

恨不起往哲，执手同周旋。主人发高唱，实从挥锦笺。

修禊咏《兰亭》，雅集记《西园》。以今而视昔，夫复何让焉。

斜阳欲西匿，去去还流连。谁是后来者，一笑摇归鞭。
长芦寺
刘攽（宋代）

越舶吴商倚万桡，绀园金刹起中宵。鱼龙听法多因雨，江海归心每上潮。

林黑夜深灯影白，川平天阔梵声遥。心知水怪俱调伏，惜取灵犀不用烧。
客有诵袁蒙斋得雨酬倡之什辄赓元韵志喜也呈虚斋使君 其二
郑清之（宋代）

娲石补天玻璃声，遇坎为雨离为晴。金乌玉兔旁午出，百二十官称常明。

下土臣敢再拜问，谁主风雨催民耕。天江津河尾北见，玉井水浆参左横。

胡为汤旱龟土坼，胡为尧水鱼头生。孰令赤地星丈许，吭扼雷公仍背抚。

孰令河鼓塞银潢，勺水线流不轻与。孰令卷舌自张翕，孰令天鸡自飞舞。

云师族聚曷遽散，电母儿号奚不乳。黑猪渡河去无迹，苍龙衔珠噤弗语。

朱鸟崛强王偃徐，乌龟缩颈老沮渠。夫君笺天帝冯怒，旱魃磔死不问馀。

天街清润联璧珠，不为乾封为太初。一雨三日谁力欤，更唱迭和忘欷歔。

归之太守不肯有，欸乃聊代志喜书。
秀野亭 其一
范端臣（宋代）

乞得天公五亩春，暂抛手板著纶巾。搴花露粉频沾袖，洗竹山光忽傍人。

金点流莺田幂幂，雪翘幽鹭水粼粼。尊前无地栖荣辱，秀野亭中自在身。
赠竹东砂山石虎门花园十景诗 其十 虎砂
卞邦本（明代）

猛气雄威亦壮哉，钟成灵修产英才。迄今赵氏书香远，馀韵流风有自来。
病中作
杨时（宋代）

古椿朝菌已忘年，贫病宁须更问天。
石弹不妨随物化，自求鸮炙自应便。
次韵侄端方喜雪
范浚（宋代）

川原恍若白崖天，屑玉轻明瑞有年。折竹掀轰宵暗积，欺梅艳有晓相鲜。

当知破耳冲风出，未似蒙头正昼眠。杲日能怜有贫者，不须更作寄天笺。
和君贶少林寺
司马光（宋代）

达磨自云传佛心，绪言迷世到于今。
既携只履归西域，安得遗灵在少林。
孤月正明高殿冷，清风不断老松深。
谢公自爱山泉美，肯为幽禅此访寻。
孔明庙柏
袁说友（宋代）

陵邱冉冉烟草新，丛祠寂寂君与臣。
千年不死一庭柏，八阵犹余三峡春。
昔人已化辽东鹤，古往今来事如昨。
当年鱼水奋云龙，天不兴刘死诸葛。
挽林闻远
黄公度（宋代）

曾向文闱屈壮图，羞将华发傍戎车。
平生自致千金产，投老相辜一卷书。
有子克家追羯末，何人会葬尽严徐。
青天白日佳城闭，宰木萧萧穗帐虚。
四月十八日送连帅母丘厚卿三圣院即事
李壁（宋代）

送客来山寺，客去独凭栏。
新篁已解箨，莹眼青琅玕。
玉台居上头，连峰郁巑岏。
清泉动古甃，凉颸发轻纨。
黄云刮欲空，子规鸣声酸。
秋种亦已布，豆菽行漫漫。
诚知藩寄忝，但愿农亩安。
归路转沙碛，广川浩澄澜。
物色固自好，我忧何当宽。
宫词 其五十三
赵佶（宋代）

朝班翼翼布鸳行，三卫森严殿砌旁。遴选亲勋先许进，校员多是补中郎。
天香结社次韵答赠梁东林丈二首 其二
詹甘雨（明代）

菟裘老我可乘蓝，华发萧萧雪满簪。公擅雄才时面北，余依禅偈久宗南。

盈眸绿霭环晴嶂，入望苍烟锁暮岩。欲洗尘氛沁诗骨，一杯清茗话优昙。
送孙謇卿赴寿昌主簿
陈傅良（宋代）

乌鹊填门雪满除，倩谁骑马谢双鱼。
苦吟孙楚三年别，饥卧袁双一病余。
仕宦吾人聊复尔，梦魂今夜定何如。
钓台多是西征客，莫道渠能赋子虚。
减字木兰花（止贪词）
韦骧（宋代）

鸾坡凤沼。轩冕倘来何足道。存养天真。安用浮名绊此身。

劳生养老。摆脱纷华须是早。解绶眠云。林下何曾见一人。
奉和御制郊外观稼
寇准（宋代）

天苑清尘宿雨收，翠华观稼庆盈畴。
气和玉烛成丰岁，露冷金茎凛素秋。
日丽鲜原平杳杳，烟含嘉谷郁油油。
共知省斂敦农事，信史腾芳纪圣游。
夜闻橹声
陆游（宋代）

咿哑双橹声，凄切游子情。
岂无一杯酒，孤舟谁与倾？清愁不可耐，霜月照潮平。
颂古五十五首
释绍昙（宋代）

飞骑将军入虏庭，兵机炼得十分精。
谁知败绩缘欺敌，致使凌烟易姓名。
秋怀
李若水（宋代）

满眼羁愁不可裁，西风楼阁独持杯。一檠短梦寻家去，万瓦新霜逐雁来。

富贵未涯身半老，云山何处首空回。呼儿涤砚酬佳句，试我胸中隐隐雷。
游理安寺
张洵（宋代）

群山抱一寺，深窈绝尘迹。秋桂初著花，引入游山屐。

妙香散诸天，凉飙响林樾。迤逦度前岭，谷邃径逾窄。

一亭当寺门，四顾但松柏。日色冷不光，万树并一碧。

小憩籁俱静，前行境尤寂。缅怀伏虎师，于此昔栖宅。

法雨清泉飞，松巅高阁辟。试登古刹顶，已据群峰脊。

山深秋气肃，地蓊云阴积。凭阑一以眺，苍然澹心魄。

潺潺溪自流，黯黯日将夕。扶藜独下山，又作尘中客。
第四十七龙宿凤巢颂
释义青（宋代）

相逢借问众僧糜，莫比庵围香饭施。

紫气夜随丹凤转，金龙晓缠月中枝。
郊庙歌辞。褒德庙乐章。武舞作
佚名（唐代）

昭昭竹殿开，奕奕兰宫启。懿范隆丹掖，殊荣辟朱邸。

六佾荐徽容，三簋陈芳醴。万石覃贻厥，分珪崇祖祢。
至自云安题净戒院二首 其二
杜柬之（宋代）

麦芒焦，桑椹紫，田家夫妇忙欲死。蚕入簇，麦登场，夫妇饱煖孰可当。

道旁书生空有妇，不蚕而衣真汝负。功名富贵老不来，书剑风尘一生误。

何时郎买百株桑，身耕妇织策最良。董生莫厌徵租吏，苏子无由黑貂弊。
寄谢无逸并汪叔野兄弟
吕本中（宋代）

老谢风流绿绮琴，小汪兄弟亦南金。文章已误半生事，江海略南他日心。

好酒不当愁偪仄，旧书差慰病侵寻。平生恩义伴宫老，断绠寒泉百尺深。
题翁文恭公家书遗札为孙师郑吏部作
左绍佐（清代）

韦平家世燕许笔，文采风流俱第一。临池洒翰自天性，精能上与颜杨匹。

水镜衡才玉尺量，阴阴桃李在门墙。君称提瑟升堂者，我亦追随弟子行。

蓬莱浪高引舟处，何期海畔生童桑。家书乃在岁丁丑，旧学甘盘资启牖。

湖山收身早在念，淡泊岂落疏傅后。处人骨肉良大难，升沈有数非偶然。

身后易名无溢美，此心皓月当中天。平生一掬羊昙泪，东城寂寞回车地。

泰山流落只毫芒，后五百年弥珍贵。
宿万石渡示璿庆及诸生
吴与弼（明代）

枉渚平林烟雨昏，一篙春涨泊柴门。吾伊莫使新功缓，共拟青灯入夜分。
缚虎行
张宪（元代）

白门楼下兵合围，白门楼上虎伏威。戟尖不掉丈二尾，袍花已伏斑斓衣。

捽虎脑，截虎爪，眼中视虎如猫小。猛跳不越当涂高，血吻空腥千里草。

养虎肉不饱，虎饥能噬人。缚虎绳不急，绳宽虎无亲。

座中叵信刘将军，不纵猛虎食汉贼，反杀猛虎生贼臣。

食原食卓何足嗔。
题丁少詹姑墓志后
陈傅良（宋代）

白发从夫志，青刍为客谋。
送车今几两，乐土有斯丘。
犹子声名甚，他时雨露秋。
摩挲看石刻，嗟惜到松楸。
题张若澄山水十二幅 其十一 极浦归帆
弘历（清代）

落照江楼望远空，归舟无恙布帆风。凭虚瞬息来天际，斜带飞霞一抺红。
登四圣观月桂亭有感
姚勉（宋代）

将军休战伐，居士号清凉。
亭创烟萝古，山深月桂香。
梦魂犹朔漠，风景已钱塘。
往事都休问，钟声又夕阳。
泗州观唐氏书
梅尧臣（宋代）

唐氏能书十载闻，谁教精绝向红裙。
百金买书蒲葵扇，不必更求王右军。
重游震泽泊舟鼋头渚
叶孝基（清代）

欲将土胃浣纯灰，不遣胭脂到水隈。荫壁虬松吞宿雾，蹲波怪石锁苍苔。

舟因舴艋鱼偏狎，人似凫鸥鸟不猜。何事风流狂少伯，功成犹拥越姬来。
贾言忠引谚
佚名（唐代）

军无媒，中道回。
寄蕙卿
林寿图（清代）

松寥死后发苍浪，相望燕闽又异乡。别我不知谁可友，交君尝谓狷非狂。

东山未必耽丝竹，北斗惟应挹酒浆。海峤年来蹊径杂，留昌诗教辟榛荒。
郴江百咏并序·紫芝亭
阮阅（宋代）

和气薰蒸庶草灵，昔年闻有紫芝生。
史官不绝书祥瑞，几欲图形献此名。
和昌英叔觅松枝作日棚
杨万里（宋代）

先人手种一川松，为栋为杗似未中。
只合茅斋听驱使，为公六月唤秋风。
欲和新诗且捻髯，岸巾百匝绕前檐。
茅斋或恐清阴薄，更遣苍官去一添。
青潭山神祠乐歌三首 其一 迎神青潭山
王祎（明代）

青潭山，郁崔嵬。窟龙蛇，蓄云雷。繄灵君，此焉宅。欻威棱，霈福泽。

灵之游，东以西。雨裔裔，风凄凄。灵之来，霾曀销。庆阴阴，烂昭昭。

灵之旂，翠旄披。煜秀华，纷葳蕤。灵之车，朱两辀。靷文霓，驷苍虬。

灵之至，形放怫。颜如荼，服如绘。灵殷殷，蔼缤纷。恍兮惚，俨若存。

澹容与，晻常羊。盍其留，享我将。
宝剑篇
李峤（唐代）

吴山开，越溪涸，三金合冶成宝锷。淬绿水，鉴红云，

五采焰起光氛氲。背上铭为万年字，胸前点作七星文。

龟甲参差白虹色，辘轳宛转黄金饰。骇犀中断宁方利，

骏马群騑未拟直。风霜凛凛匣上清，精气遥遥斗间明。

避灾朝穿晋帝屋，逃乱夜入楚王城。一朝运偶逢大仙，

虎吼龙鸣腾上天。东皇提升紫微座，西皇佩下赤城田。

承平久息干戈事，侥幸得充文武备。除灾避患宜君王，

益寿延龄后天地。
耳疾去后呈东坡
王诜（宋代）

老婆心急频相劝，性难只得三日限。
我耳已较君不割，且喜两家皆平善。
抚州试院次韵王元衷上元作
廖刚（宋代）

帘垂永日小亭幽，时节惊人特地愁。万井笙箫怀帝阙，一檐风雨寄他州。

青藜定遣相辉映，绿蚁何妨共拍浮。不料篷窗今夜月，一时分付与高楼。
平阳书事
施宜生（金朝）

春寒窣窣透春衣，沿路看花缓辔归。
穿过水云深密处，马前晨蜨作团飞。
古意
林亦之（宋代）

深夜步秋檐，明月照石阶。
所忆不可见，乃爱徒兴怀。
我欲挂天帆，长江风浪摧。
我欲跨绿耳，苍林烟雨回。
只有坐长想，佳人安在哉。
何时觌来袂，双目冏冏开。
代人上陕西漕生辰
徐积（宋代）

尝闻五百岁，一有贤人生。议者实在公，仍与圣运并。

全资五岳粹，高挹太元清。与帝为元老，与国为名卿。

中外试已烦，玉振而金声。漕柄虽云剧，其道安足行。

宜哉廊庙器，蹇蹇王之庭。春色满长安，春山围长坰。

春芳森绮绣，春风锵瑶琼。秦封几千里，富庶而安荣。

人与春意和，净竦长安城。何以献公寿，庄氏之椿龄。

何以献公福，洪范之康宁。黄河为富贵，太华为功名。

此诗何为者，聊用歌群情。
送蒲秀才游南剑兼简上官守
许景衡（宋代）

十年万事尽参差，惟有骚人似有期。山水窟中为俗吏，簿书堆有得新诗。

从来好古几成癖，此去论交亦可知。安得相从飞两桨，看他郡国犬生氂。
齐天乐 其二 叠韵赠蔡竟夫归自塞上
程颂万（清代）

貂裘匹马皋兰道，万山围向人冷。盾鼻风酸，旄头月落，羡煞书生豪俊。

蘧庐醉暝。尚疑是关前，群松动影。绝塞刀环，替君欢喜替君病。

团圆一片明月，恐琼楼玉宇，仙子惊醒。倒尽金卮，击残铜钵，道是天涯谁信。

柝声偏紧。有十万红珠，照吾归径。水调飞来，更情深韵稳。
偈颂一百二十三首
释崇岳（宋代）

今朝月半，见成公案。
临济德山，犹是钝汉。
灵隐恁麽道，也是不著便。
盛雪巢
陈柏（宋代）

皋夔不著书，周召不决科。
端坐庙堂上，四海臻泰和。
吾道固如是，后来文艺多。
嗒然空山中，独抱明良歌。
悦心斋
王称（宋代）

禀化凝正气，虚灵淡无为。凿凿方寸间，荧荧启天机。

匪伊刍豢方，不假文绣资。一理苟不昧，为善咸足怡。

雍雍乐道园，荡荡崇德基。往哲有遗训，服膺谅无违。
酬朱庆馀
张籍（唐代）

越女新妆出镜心，自知明艳更沉吟。
齐纨未是人间贵，一曲菱歌敌万金。(版本一)

越女新妆出镜心，自知明艳更沉吟。
齐纨未足时人贵，一曲菱歌敌万金。(版本二)
十一月二十八日陈令分寄梅花数枝为赋两绝句 其二
李光（宋代）

一枝淡静玉无痕，便觉萧娘气味村。旋汲清泉滋蓓蕾，小窗留待月微昏。
溪南别业为万考功言卿赋 其一
黎民表（明代）

自有山林性，能将物我齐。剪茅成野径，披荔待幽栖。

辋口茱萸沜，芳洲杜若溪。何当接衡宇，琴酒日相携。
自定水回舟漏几溺
戴良（元代）

清游夙所嗜，投老兴未已。
一朝得良俦，投袂为之起。
龙山屐既蹑，蓝水舟亦舣。
复访清泉境，三宿石林趾。
叶氏好弟兄，坚留酣酒醴。
屡辞不听去，维絷久乃弛。
遂乘一败艇，夜溯潮江水。
中流遭垫溺，指顾有生死。
既类投湘屈，复近捉月李。
云庄得神助，跃出洪波里。
长呼施援手，臂与老猿似。
唐生脱靴袜，投弃如敝屣。
乱江上崩岸，赤脚不顾礼。
空津稍骈集，隙地仅盈咫。
前江后畎浍，拟步辄倾圮。
既为屈蠖蹲，复作拳鹭峙。
顷之云益黑，四顾无托止。
复赖云庄仙，指挥命舟子。
竟将补天术，塞却漏船底。
仍逆冲波急，直榜慈溪涘。
已瞻旧馆近，舍舟同步履。
叩门诉馆人，慰藉杂悲喜。
咄兹六尺躯，忽忽当暮齿。
危途冒险艰，到今知有几。
君子处斯世，真与此舟比。
倾覆乃其宜，得济诚幸尔。
因歌戒溺篇，持用谢知己。
翠微山居诗 其二
释冲邈（宋代）

任运腾腾作老颠，何须论道复论禅。莫将闲事来相扰，妨我长伸两脚眠。
朱萼亭侍宴
郭稹（宋代）

九重香辇出，三月御庭开。
圣酒鸾杯酌，宫花羯鼓催。
莺声压歌管，山色满亭台。
睿赏欢无极，叨陪媿不才。
舒州七月十一
王安石（宋代）

行看野气来方勇，卧听秋声落竟悭。淅沥未生罗豆水，苍茫空失皖公山。

火耕又见无遗种，肉食何妨有厚颜。巫祝万端曾不救，只疑天赐雨工闲。
读昌黎与孟简书作
林希逸（宋代）

学能害道义当排，深浅还须究竟来。动静理如双转毂，危微心竟两俱灰。

俟之不贰知天矣，逝者如斯叹水哉。却笑留衣韩十八，羡人明识外形骸。
东坡画应身弥勒赞
释德洪（宋代）

唯老东坡，秀气如春。游戏翰墨，挝雷翻云。偶寄逸想，幻此沙门。

了无一事，荷囊如奔。憨腮皤腹，行若不闻。众生狂迷，以利欲昏。

如一器中，闹万虻蚊。吾未暇度，驼卧猿蹲。傲睨一世，随处乾坤。
鹧鸪天·全似丹青搵染成
佚名（宋代）

全似丹青搵染成。更将何物斗轻盈。雪因舞态羞频下，云为歌轻不忍行。螺髻小，凤鞋轻。天边斗柄又斜横。水晶庭柱琉璃帐，客去同谁看月明。
南歌子（李左司生日）
王以宁（宋代）

未折江南柳，先开陇上梅。绿情红意到根荄。昨夜春随和气、已红来。

忠力扶昌运，冲和保圣胎。阳功阴德好栽培。他日骑鲸仙路、指蓬莱。
赠沙门竺法頵三首 其二
张翼（两汉）

至人如影响，灵慧陶意劫。应方恢权化，兆类蒙慈悦。

冥冥积尘昧，永在岩底闭。废聪无通照，遗形不洞灭。

明哉如来降，豁矣启潜穴。幽精沦朽壤，孰若阿维察。

遥谢晞玄畴，何为自矜洁。
临江仙·饮散离亭西去
徐昌图（五代）

饮散离亭西去，浮生长恨飘蓬。回头烟柳渐重重。淡云孤雁远，寒日暮天红。
今夜画船何处？潮平淮月朦胧。酒醒人静奈愁浓。残灯孤枕梦，轻浪五更风。
闻龚德庄入山先一日作诗迎之
释德洪（宋代）

梦暖不知窗雾白，眼寒初爱縠罗轻。欣闻明日一龚至，想见随轩二李行。

夜雨晓晴寒食近，水流花发子规声。披襟散坐青林下，依约斜川万古情。
南山
释绍昙（宋代）

寿岳名标自古今，万年松矮翠成阴。
东篱采菊悠然见，珍重渊明眼有筋。
与虞章舜卿二表弟季明游兼胜亭有作三律
陈东（宋代）

三子皆吾弟，阿章才更豪。
风流江左旧，句法杜陵高。
雅志在五马，壮心连六鳌。
时哉偶未与，日且醉金舠。
弥坚小圃小春见梅
史浩（宋代）

孤根十月已先温，不待青春入烧痕。冷艳一枝何处看，竹边池阁水边村。
塞鸿秋·浔阳即景
周德清（元代）

长江万里白如练，淮山数点青如淀。江帆几片疾如箭，山泉千如飞如电。晚云都变露，新月初学扇。塞鸿一字来如线。
读庆长诗轴
释德洪（宋代）

韵如春水初含风，秀如兰芽新出丛。

人间何从有此客，坐令衰老忘龙钟。新词锵金纷满眼，妙语屑玉霏无穷。

读之置卷欲仙去，风度绝似欧阳公。儒生寒酸不上眼，江南风流翻手空。

那知此郎蹶然起，笔端五色回春工。只今陛下固天纵，文章星斗悬高穹。

天生尧舜稷契主，君宜置在明光宫。雪中呵手研破砚，诗成一笑天开容。
青玉案·恍如辽鹤归华表
赵长卿（宋代）

恍如辽鹤归华表。阅尽人间巧。天乞一堂山对绕。微波不动，岸巾时照。照见星星好。舞风荷盖从敧倒。碧树生凉自天杪。谁识元龙胸次浩。骑鲸欲去，引杯独啸。醉眼青天小。
郡宴
刘克庄（宋代）

瑶琴能挑文君意，玉笛安知虢国心。
但是有情俱感动，惟村夫子不知音。
赠星史胡达翁
何梦桂（宋代）

杜甫拾遗终老去，陈平户牖岂长贫。达翁言命未为达，安命方知是达人。
初秋莲塘归
顾况（唐代）

秋光净无迹，莲消锦云红。只有溪上山，还识扬舲翁。

如何白蘋花，幽渚笑凉风。
赠别
华岳（宋代）

雕鞍欲上又重留，约我归期九日秋，
别酒不沾襟上泪，双娥无处着离愁。
寄题婺源戴氏苍山歌
方回（元代）

大苍山，小苍山，有若醉翁亭外滁山环。万梅万竹万松柏，万岩万壑超人寰。

河洛以来万万卷，上至姚姒下孔颜。蝇头细字藏数世，晁张韩柳笔追还。

三道八韵果何用，时文之学久已删。星源幸有此一老，妙龄早悟向上关。

明年古希满七十，不知京洛有尘阛。花间自与莺蝶赏，果熟朝共猿猱攀。

文人才士过从每樽酒，樵夫牧子亦许荆同班。海内一统三十载，书文车轨过荆蛮。

捐轩弃冕考槃涧，清朝乃容此士閒。神仙窟宅何可到，蓬莱弱水隔险艰。

安得插翅一飞往，穿深憩密弄潺湲。王摩诘心似可拟，陶渊明径焉能扳。

既而思之各有分，命所当得天不悭。大苍山，小苍山，此非百顷之家不能办，游人未易窥豹斑。

题诗寄往聊想像，我有把茅独蜗跧。
采菱曲
凝香儿（元代）

伽南楫兮文梓舟，泛波光兮远夷犹。波摇兮舟不定，扬余袂兮金风竞。

棹歌起兮纤手挥，青角脱兮水潆洄。归去来兮乐更谁？
赞赵直阁所藏四美人画·秋
姚勉（宋代）

林梢脱叶飞斜阳，寄书雁着西风行。
恩情怕不中断绝，画扇未忍高秋藏。
小庭寂寞归鸦后，蹙损远山双峰鬭。
泪珠湿袖对黄花，人比黄花又更瘦。
阜城门外畏吾村明李文正墓
刘秉琳（清代）

明代茶陵汉太丘，当年妙用此刚柔。默为元气争消长，不与群贤竞去留。

蜀道典兵防八党，福清知己共千秋。大臣纳约非无牖，岂必都门逐谢刘。
题龟峰
陈康伯（宋代）

形势如龟禀赋奇，昂头曳尾向溪湄。
石色烝霞红甲润，苔痕湿雨绿毛垂。
恍如献瑞在官日，犹似呈书出洛时。
千秋矻立层霄表，寿比乔松可等期。
鸳鸯菊
杨循吉（明代）

韩朋魂魄旧风流，结就花枝也并头。千载未消连理恨，尚留残蝶恋深秋。
重午
范成大（宋代）

熨斗薰笼分夏衣，翁身独比去年衰。
已孤菖渌十分劝，却要艾年千壮医。
蜜粽冰团为谁好？丹符彩索聊自欺。
小儿造物亦难料，药里有时生纲丝。
偈公六十五首
释咸杰（宋代）

呼猿洞口，虚空迸裂。
鸦飞不度，如行如说。
曲水阁
王十朋（宋代）

王谢兰亭久寂寥，茂林脩竹自萧骚。蒋侯近代风流守，曲水流觞意亦高。
谒永佑陵，归途游龙瑞宫、观禹穴
杨万里（宋代）

我昔骑凤超九疑，今复御风登会稽。
禹穴下窥正深黑，地老天荒知是非。好峰高处偏薄雾，秋热苦时恰轻雨。
回头却望昭陵松，云气成龟或成虎。
次韵赵思诚沈彦述春日和答
周紫芝（宋代）

三千客里贤公子，八咏诗中瘦沈郎。他日功名垂竹帛，只今歌笑共杯觞。

鸟能娱客时相劝，雨亦怜花不打香。唤取春来同一醉，天教闲日为君长。
送孙龙拂太史还朝
毕自严（明代）

榴红行色映恢台，折柳缤纷荫水隈。夙羡掷金孙绰赋，今看前席贾生才。

蓬池日近频颁鲙，鳌禁云深半覆槐。次第丝纶劳启沃，三篇说命补天裁。
以诗句咏梅·为散冰花除热恼
方蒙仲（宋代）

狂与豪倾酒，饥肠共索诗。
为梅成热恼，除是把□医。
春寒
张耒（宋代）

客舍逢桃李，清樽聊自欢。
梦中经夜雨，醉里度春寒。
草色远还绿，鸟声晴更繁。
预期多病眼，花发更辞看。
般若台为无怀上人作
袁宏道（明代）

般若禅人晓禅味，辟如屋底看山翠。又如人持京师书，虽不是香有香气。

荒台老骨一片青，风吹日炙石文腥。携将三百溪藤纸，摩取四十二章经。
游汪氏庄同沙根云作
施朝干（清代）

春风吹客心，旷望倚乔林。忽见落花湿，方知流水深。

野云留澹影，山鸟递清音。偶语空亭下，幽期好重寻。
【双调】拨不断_老书生、小
未知作者（元代）

老书生、小书生，二书生坏了中枢省。不言不语张左丞，铺眉拓眼董参政，
也待学魏征一般俸请。
送友人归越
连文凤（宋代）

妻子相携失所居，山川迢递更崎岖。
征鸿去去秋风急，惊鹊栖栖夜月孤。
赖有绨袍邻范叔，免教岐路泣杨朱。
归来每忆溪船上，买得鲜鱼酒旋沽。
颂证道歌·证道歌
释印肃（宋代）

旃檀林，无杂树，
庭前柏子非相戏。小中用大一时平，
大中用小无边际。
专诸塔二首 其一
杨万藻（清代）

范蠡宅边天共水，阖闾城外雨连潮。凄凉惟有专诸塔，半壁红泥草木焦。
闺怨一百二十首 其八十六
孙蕡（明代）

年少离家志未坚，闲云剩雨满江天。舟行若过巫山渚，莫向篷窗白昼眠。
吟剑
洪秀全（清代）

手持三尺定山河，四海为家共饮和。
擒尽妖邪归地网，收残奸宄落天罗。
东南西北效皇极，日月星辰奏凯歌。(效皇极 一作：敦皇极)
虎啸龙吟光世界，太平一统乐如何！
禁林讌会之什
梁周翰（宋代）

宝书惊绝耀天章，飞白亲题赐玉堂。
瑞彩上腾流素月，朗河下注映丹墙。
鹤盘吴屿双翎健，鹊雇雕陵巨翼长。
游雾半收悬组练，轻云斜拂驻鸾皇。
墨池并犹三奇宝，翠琰俱生五色光。
陪讌禁林知有幸，叩头遥祝万年觞。
琴友张子扶病还云间久不相闻寄忆
皇甫汸（明代）

岁晚萧条最忆君，琴心一片向谁云。啼乌半落亭前月，征雁遥迷泖上云。

白首先惊垂老别，青山恐作断肠分。广陵仙曲从来秘，莫遣人间遂不闻。
和曾谹父雨中诗
王洋（宋代）

往年茅屋水，痕过一由旬。
人论主宜夏，心惊已畏春。
花光如劝酒，山色独谈真。
补拙供吟课，聊开一笑频。
梅花十绝句
赵蕃（宋代）

松风亭下盛开时，曾辱苏仙与赋诗。
今日折花怀此老，端如嗅菊念东篱。
竹节滩
朱熹（宋代）

船下清江竹节滩，长烟漠漠水漫漫。人家断岸斜阳好，客子中流薄暮寒。
读靖节和靖诗偶成寄仲退
徐瑞（宋代）

逋仙只住西湖上，靖节终身栗里中。千古修名垂宇宙，何曾南北与西东。
二月二日梦中作
陆游（宋代）

零落蔷薇委道傍，更堪微雨渍残香！象床玉尺人何在？肠断新裁锦一方。
绍熙癸丑二月二十六日蒋助教言正招游阳华婆
李长庚（宋代）

偶寻三迳到阳华，碧玉珍珑真可家。
追想旧游如梦寐，摩挲石刻但咨嗟。
生查子
莫崙（宋代）

三两信凉风，七八分圆月。
愁绪到今年，又与前年别。

衾单容易寒，烛暗相将灭。
欲识此时情，听取鸣蛩说。
丰城送成父弟还玉山三首
赵蕃（宋代）

酒薄仅饮湿，歌长欲泪垂。
人皆有兄弟，我独困乖离。
苦乏田园计，初非干谒资。
途穷与计拙，千载少陵诗。
代友人悼姬
刘沧（唐代）

罗帐香微冷锦裀，歌声永绝想梁尘。萧郎独宿落花夜，

谢女不归明月春。青鸟罢传相寄字，碧江无复采莲人。

满庭芳草坐成恨，迢递蓬莱入梦频。
董孝子黯复仇
贺知章（唐代）

十年心事苦，惟为复恩仇。
两意既已尽，碧山吾白头。
答蒋山宝公塔下高阁
吴景奎（元代）

宝公塔下登高阁，目尽东南半壁天。江接秦淮围故国，地连吴楚渺平川。

猿惊鹤怨移文在，虎踞龙蟠王气偏。闻说先皇游幸日，白豪千丈礼金仙。
野外剧饮示坐中
陆游（宋代）

悲歌流涕遣谁听？酒隐人间已半生。
但恨见疑非节侠，岂忘小忍就功名。
江湖舟楫行安往，燕赵风尘久未平。
饮罢别君携剑起，试横云海翦长鲸。
中秋燕集大人命以看字韵赋诗
罗钦顺（明代）

宦海心期欲订难，一时齐奉万年欢。堂高坐待冰轮正，酒酽行分夜气寒。

物外高怀原洒落，人间真福是平安。寿星近与南山接，还上层楼仔细看。
春日
刘攽（宋代）

春波淫淫泉脉清，揵菑作担芳草生。女桑柔弱欲动色，落枝投斧声敲铿。

山前一雨杏花白，布谷来往相和鸣。鞦韆系树径路熟，童稚翁妪欢逢迎。

田家此乐世岂知，人生所急食与衣。计谋虽拙日有效，筋力无馀身得为。
和郭帚斋咏龟泉
刘黻（宋代）

镕出形模造化工，石龟中有冽泉通。来从西峡虾蟆碚，静镇南源玛瑙宫。

润泽一城消众渴，澄波千古照孤忠。贪廉名氏俱标榜，无涸无盈道不穷。
和朱仲方送然社师无为还历阳
林逋（宋代）

归路过东关，行行一锡间。
破林霜后月，孤寺水边山。
顶笠冲残叶，腰装歇暮湾。
香灯旧吟社，清思逐师还。
舟次白鹭洲再寄安中尚书用李白寄杨江宁韵 其一
郭祥正（宋代）

白鹭飞还集，新沙没故洲。山形龙晦角，江气蜃为楼。

欲问前朝龙，空怀去国忧。钟声万家晓，霜叶半城秋。

化值唐虞盛，人逢王谢流。徐生思解榻，兵酝可销愁。
感兴
陈杰（宋代）

满目尘沙万里还，客来相对旧儒酸。
秋风惯识茅茨屋，朝日仍儒苜蓿盘。
云鹤性情閒去好，山林面目本来看。
今年少缓梅花约，敝尽貂裘未可寒。
城中小筑新成夏月馀凉堪贾虽仅容膝亦颇远俗漫裁十律以畅幽襟 其二
邓云霄（明代）

楼对南山澹翠微，小轩绕竹更临池。漫栽松菊开三径，且学鹪鹩寄一枝。

罗雀闲门无燕贺，会心幽兴有鱼知。问君何物宜清供，茶熟风生月上时。
舟中得催字
陈必复（宋代）

山郭少晴日，春阴欲酿梅。
岸痕新雨过，岛色晓云开。
数鸟烟中落，一帆天外来。
溪行正如画，频报长年催。
与郑德璘奇遇诗
水府君（唐代）

物触轻舟心自知，风恬烟静月光微。

夜深江上解愁思，拾得红光香惹衣。

纤手垂钩对水窗，红光秋色艳长江。

既能解佩投交甫，更有明珠乞一双。

湖面狂风且莫吹，浪花初绽月光微。

沈潜暗想横波泪，得共鲛人相对垂。

洞庭风软荻花秋，新没青娥细浪愁。

泪滴白蘋君不见，月明江上有轻鸥。

昔日江头菱芡人，蒙君数饮松醪春。

活君家室以为报，珍重长沙郑德璘.
蜕龙洞 其一
许广渊（宋代）

山远洞难穷，相传旧隐龙。蟠泥知几载，穿石见遗踪。

灵骨岩中换，阴云日下从。乡人祈旱岁，歌舞尚虔恭。
闻升甫南池观鱼所获无几戏成小诗奉呈
强至（宋代）

巨鳞非尺泽，多目漫污池。
网漏从今日，筌忘复几时。
饔人颜惨淡，渔子兴参差。
岂似任公捷，群鳌一钓丝。
冬至日作
孔平仲（宋代）

今宵当月满，此日又阳生。明净乾坤气，欢和井邑声。

年年对佳节，处处乐升平。遥想京师盛，新宫太一迎。
题友人池亭（一作偶题林亭）
温庭筠（唐代）

月榭风亭绕曲池，粉垣回互瓦参差。侵帘片白摇翻影，

落镜愁参写倒枝。鸂鶒刷毛花荡漾，鹭鸶拳足雪离披。

山翁醉后如相忆，羽扇清樽我自知。
南沮水道中
陆游（宋代）

硙舍临湍濑，罾船聚小潭。山形寒渐瘦，雪意暮方酣。

久客情怀恶，频来道路谙。家山空怅望，无梦到江南。
观草 其二
徐积（宋代）

山前胜入樵儿手，亦胜江头伴烟柳。閒中好步陶先生，醉里宜眠郑云叟。

我辟閒阶恨不早，草正茸茸花又老。人心好恶任不齐，但问青红阿谁好。
三月十一夜纪候
陈淳（宋代）

春光正浓二三月，气候不作春和柔。
白昼炎炎若盛夏，半夜凄凄如老秋。
才难一首
苏籀（宋代）

建安谋首先文若，武德机神重伯襃。
此士不妨门第美，于今景仰太山高。
卓哉二贤强百万，何较九牛於一毛。
异代爱才尊尚意，纷纷萎腐见儿曹。
游广爱寺
宋庠（宋代）

鹫宇岧峣轶翠霏，清秋香火绝尘机。
心明更接真空辨，应有天花满席飞。
对杂花
韦应物（唐代）

朝红争景新，夕素含露翻。妍姿如有意，流芳复满园。

单栖守远郡，永日掩重门。不与花为偶，终遣与谁言。
瑶华 题其年填词图
李良年（清代）

吹箫待凤，画壁留人，忆旧来佳话。元和才子，爱倚声、长只傍珊话架。

翠钿量得，明珠买、便教入画。展花间小帙沉吟，不愿人间听者。

平消一瓣都梁，看鸦纸斜铺，鼠须欲下。才回首，说与春葱、误了宫商再写。

拚做湘筠，亲领取、绛唇吹麝。怪今年柳七匆匆，奉旨填词去也。
为家芝田题其先祖裕敏公遗像 其一
丘逢甲（清代）

可为猗顿可黔娄，选佛场中劫火收。花叶莲宗容作祖，兵戈槐火笑封侯。

出家便是安身法，越境原为避地谋。拜挹遗容知定力，黄金难怪等浮沤。
梅花喜神谱·大蕊八枝
宋伯仁（宋代）

方深有制度，撞之以合乐。
止乐戛以敔，始终知所觉。
粉蝶如知合断魂
赵时韶（宋代）

一自英台魄化时，生来长是宿芳菲。伤心只欠含章梦，不得枝头作雪飞。
次韵富季申雪中即事时闻北敌起兵
赵鼎（宋代）

东风花万点，落我酒杯间。欲和郢中曲，先颓坐上山。

威棱徒料峭，生意自斓斑。谁是淮西将，提兵夜斩关。
哭大茎
释函可（明代）

三人结伴两人归，一见西禅撒手飞。莫为龙庭嫌雪重，却从天界恋花馡。

夕潮竟渡乡情淡，晓梦仍悬旧愿违。一榻几年今已矣，他生何处更相依。
过乌蛮伏波庙
袁昌祚（明代）

中兴诸将应星辰，勋业元堪绘老臣。一以青宫归窈窕，遂令黄阁罢麒麟。

茅分岭外关河定，米聚楹前洞壑真。不为轻身餐薏苡，何能矍铄任风尘。
送王西枢出镇郑圃八首之三
贺铸（宋代）

公论由来重，高怀此去轻。
吾非厚知己，感叹此苍生。
代村中老人答
李端（唐代）

京洛风尘后，村乡烟火稀。少年曾失所，衰暮欲何依。

夜静临江哭，天寒踏雪归。时清应不见，言罢泪盈衣。
彦达作诗自叹次韵勉之
张纲（宋代）

未试屠龙学，频应引剑看。梦惊秋枕雨，愁入曙窗寒。

战伐今年定，乾坤万里宽。扶摇终一举，回首谢悲酸。
采莲曲
释文珦（宋代）

采莲惟采花，不敢采莲子。
其中有苦意，与妾心相似。
馆娃宫
尤怡（清代）

峰顶曾闻置别宫，艳歌娇舞欲无穷。美人一去碧云冷，行客独来山殿空。

香径落花春度曲，古廊依树夜鸣风。登临漫为勾吴感，旧馆荒台处处同。
过真定李巡抚出访谈岭海旧事
区大相（明代）

南逾梅鋗关，北涉滹沱水。井陉桑柘挂斜阳，云是桑佗旧时里。

桑佗当日窥南服，黄屋乘舆连左纛。老夫帝号窃自娱，汉世玺书勤讲睦。

陆生片语何雄哉，北首同登朝汉台。全胜楼船南下日，好过终军系颈来。

中丞熊轼抚全赵，越王旧里几临眺。忆昔提戈静海烽，此日登楼共长啸。

草莽遗踪何用伤，铜标旧事转荒凉。天书倘借前矛去，更上高台吊越王。
虞美人
苏轼（宋代）

深深庭院清明过。桃李初红破。柳丝搭在玉阑干。帘外潇潇微雨、做轻寒。

晚晴台榭增明媚。已拚花前醉。更阑人静月侵廊。独自行来行去、好思量。
诗偈 其八十二
庞蕴（唐代）

知余转般若，见余转金刚。合掌恭敬了，不动见空王。

亦胜身命施，亦胜坐天堂。亦胜五台供，亦胜求西方。

于住而无住，其福不可量。有为如梦幻，无相契真常。
平朔方勒石贺兰山之作 其一
叶梦熊（明代）

尽道将军意气豪，朔方战罢解征袍。功成自古皆天幸，却笑人间说六韬。
子夜吴声四时歌四首 其二
张宪（元代）

湖上水云绿，荷花十里香。咿哑木兰棹，惊起睡鸳鸯。

雌雄两分去，不觉断人肠。
答李达可
周必大（宋代）

浊泾不必羡清淮，社燕宾鸿任去来。
老子何曾凭日者，后生正合竞时哉。
圆规枉把方心凿，尘世常令笑口开。
八十老翁行未得，不如能说小儿孩。
蚍蜉一首
刘克庄（宋代）

梅月炎官尚敛威，纷纷此物傍綀衣。
扑灯似怕光芒掩，撼树都忘力量微。
因爱积阴憎景日，逆知将雨泄天机。
未应蚁子浑无援，时至皆能插羽飞。
寄李端叔二首 其一
张耒（宋代）

束发闻至道，荣辱久齐观。中年婴世故，已复傲忧患。

閒居虽荒寂，几杖颇清晏。悠悠閒晷景，草草贫寝饭。

狂言无为发，浊酒醉自劝。与君通家旧，迩者颇屡见。

相望岂示远，数舍隔异县。吾人师佛祖，妙旨得忍粲。

敛藏避世俗，未免逢侮讪。坐令鬓垂雪，犹把从事版。

尺书每见警，妙语珠在贯。复君进明德，同遂丘壑愿。
题黄梅驿舍壁间
王之道（宋代）

石润占梅雨，山寒应麦秋。
清风鸣翠篠，疏雨湿红榴。
古驿苔封砌，芒城柳映楼。
高吟一瓯茗，聊为故人留。
杂诗十九首 其十二
欧必元（明代）

君平既弃世，庄周复达生。古今无异辙，万物同一情。

六龙非我驾，安能到蓬瀛。卓哉此二子，千秋保令名。
立春帖子·太上皇帝阁
周必大（宋代）

青阳布治周三纪，黄屋非心正九年。
圣子有为今出震，天公不宰旧乘乾。
句
齐己（唐代）

春晴游寺客，花落闭门僧。（见《西清诗话》）

香传天下口，□贵火前名。角开香满室，炉动绿凝铛。

（《咏茶》）

园林将向夕，风雨更吹花。（以下见《吟窗杂录》）

相思坐溪石，□□□山风。

夕照背高台，残钟残角催。（《落照》）

五老峰前相见时，两无言语各扬眉。

高人爱惜藏岩里，白bv封题寄火前。（《咏茶》，

见《三山老人语录》）
解嘲十绝呈浩西堂
释绍嵩（宋代）

残骸已废自知休，少不愁穷老岂愁。
坎止流行聊尔耳，一身随世作虚舟。
题何仙姑旧居
徐照（宋代）

身居何处洞，潇岸看云行。
既已通仙籍，奚烦赠道名。
幌红花日影，香断寺钟声。
题句君应识，君诗亦自清。
九日遇雨二首
薛涛（唐代）

万里惊飙朔气深，江城萧索昼阴阴。

谁怜不得登山去，可惜寒阴色似金。

茱萸秋节佳期阻，金菊寒花满院香。

神女欲来知有意，先令云雨暗池塘。
郊庙歌辞。享孔子庙乐章。送神
佚名（唐代）

醴溢牺象，羞陈俎豆。鲁壁类闻，泗川如觏。

里校覃福，胄筵承祐.雅乐清音，送神具奏。
绝句为黄定之解嘲
黄端伯（明代）

二月桃源踏落花，桃花千树烂于霞。人家各占桃花里，一径桃花是一家。
竹枝歌 其七
孙嵩（宋代）

汉世明妃犹有村，荒祠歌舞与招魂。胡琴好入巴渝曲，万里还乡酾酒樽。
杰阁来青
郑珍（清代）

杰阁凭虚插，登临思邈然。万山浮软翠，双鸟带遥天。

湖海酒肠兀，沧洲吟兴悬。花源鸡犬近，暧暧隐葱芊。
天长节
梁锽（唐代）

日月生天久，年年庆一回。时平祥不去，寿远节长来。

连吹千家笛，同朝百郡杯。愿持金殿镜，处处照遗才。
辛亥春二月朔日襄事先父于鹿鸣湾月山感赋
何吾驺（明代）

吞声执绋不禁愁，才到天明便一丘。反哺只今空有血。

望云何处更停眸。青山杳杳千年路，沧海悠悠百里舟。

寒食春风岁时事，蒿庐行傍此山头。
戴浚秀才需堂
许景衡（宋代）

客到需堂日已曛，从容樽酒话情亲。欲来却去知何事，笑杀当年访戴人。
渔家傲 杨花
屈秉筠（清代）

水外堤边春影瘦。依稀似梦和情逗。正是高楼帘捲候。

斜阳漏。情窗晴雪纹纱透。

撇却锈茵温又厚。迎风只爱天涯走。化作浮萍缘亦偶。

心知否。一池春水刚吹皱。
送方绚解元赴试南宫用桂林一枝荆山片玉为韵八首 其八
刘弇（宋代）

女床固饶凤，方流亦生玉。百年海邦莆，文雅殆成俗。

之人卷鲸海，浩汗寄高躅。翻笑洴澼子，长年事皲瘃。

唾手拾壮图，未负春颠绿。
满江红·懊恼平生
赵长卿（宋代）

懊恼平生，奈天赋、恩情太薄。二三岁、看伊受尽，眼尖眉角。记得当初低耳畔，是谁先有于飞约。惟到今、划地误盟言，还先恶。天眼见，人难度。天易感，人难托。人心险，天又怎生捉摸。莫问傍人非与是，手儿但把心儿托。便不成、厮守许多时，乾休却。
叹落花
韦庄（唐代）

一夜霏微露湿烟，晓来和泪丧婵娟。不随残雪埋芳草，

尽逐香婵上舞筵。西子去时遗笑靥，谢娥行处落金钿。

飘红堕白堪惆怅，少别秾华又隔年。
暇日步西园感物辄为诗得七篇·芙蓉
张耒（宋代）

清霜厉严杀，松柏气不振。
芙蓉乃微木，晓艳独娇春。
秾粹觉兰疲，芬敷知菊贫。
欲攀无所赠，聊复插吾巾。
自述 其二
刘过（宋代）

精神凋耗鬓毛衰，劫火光中第几回。无可奈何教老去，有时猛省忽愁来。

师崇道学原非伪，客寄苏州却类呆。明日重阳又佳节，得钱且醉菊花杯。
颂古一○一首
释子淳（宋代）

曹溪古路绿苔生，车马登临已涉程。
野老痿羸兼破挈，手携玉杖夜深行。
支茂先烟蓑亭
楼钥（宋代）

人生逆旅困风波，大似寄居鹦鹉螺。
月白江空无一事，不须更作钓鱼蓑。
清平乐 其六
毛滂（宋代）

银河秋浪。遥出昆崙上。忽变澄澜添碧涨。可道升平无象。

黄云浊雾初开。荣光休气徘徊。试觅当时五老，金泥玉检将来。
池
李峤（唐代）

日落天泉暮，烟虚习池静。镜潭明月辉，锦帻流霞景。

花摇仙凤色，云浮濯龙影。欲识江湖心，秋来赋潘省。
再次武公望雪梅韵五首
廖行之（宋代）

休论青琐与黄扉，只有西湖不受欺。
每向冰霜见全操，笑渠长夏受蒸炊。
次韵徐影说见寄并呈牟存叟
高斯得（宋代）

东南有华屋，结构清江濆。
规橅百年远，庭宇无纤氛。
前林艺杞梓，后圃植兰荪。
嘉宾日还往，门户生精魂。
虽惭北第壮，犹能植乾坤。
主人遗后意，岂欲徒饱温。
相斯大此屋，传世垂无垠。
人事一朝异，祖训成仇冤。
奸柰窃其柄，良朋中路捐。
殖贷以自封，顾笑以为欢。
耳目就聋塞，谁其与忠言。
不念乃祖心，望尔椒聊蕃。
感激当世事，家国初无分。
宗子误置相，匪人转洪钧。
瘅善树群慝，痏国开乱原。
权豪竞叨{左忄右质}，赤子愁吟呻。
我室既尽毁，大盗将起吞，
藐焉蚁虱臣，埋轮承误恩。
睨冀不能击，狐狸加霆震。
抚已方息恧，顾指为尤愆。
百壬妄见猜，欲取棋枰翻。
谁知孤臣心，但求王室安。
举目百嫫中，莫若二字妍。
愿识径畈径，更认存齐存。
岁晚定三友，短羽追孤骞。
春日寄杨八唐州二首 其二
刘禹锡（唐代）

漠漠淮上春，莠苗生故垒。梨花方城路，荻笋萧陂水。

高斋有谪仙，坐啸清风起。
寇恂
徐钧（宋代）

王郎百万肆凭陵，谁集渔阳上谷兵。
一剪妖氛河北定，中兴从此创基成。
偈二十七首
释守净（宋代）

一念得心，顿超三界。
得无所得，贪瞋烂坏。
野草閒花满地愁，将军战马今何在。
京口口占
李结（宋代）

汩汩涛波出广陵，关梁咫尺润州城。送人万柳参差没，夺眼诸山次第生。

三楚暮云寒有思，九江落日浩无情。劳生未厌听胡笛，愧煞中流击楫声。
寄微之
吕南公（宋代）

末俗矜乡举，先生尚滞淹。门人能颂述，群小或憎嫌。

旧学时方用，新书日以添。阴霾虽拍拍，会解见圆蟾。
题王氏清轩
华镇（宋代）

开亭后圃号清轩，非逐豪华效兔园。入座馨香惟蕙草，照窗清兔只池源。

暂来自怪尘埃远，竟日原无鸟雀喧。况是绕垣多翠竹，春风次第长龙孙。
喜衣石上人再入山同住
成鹫（清代）

抖擞生衣两袖尘，上山原是下山人。祗缘踏著来时路，聊复寻思去后因。

老眼岂存三日见，孤心又得一回新。明朝更有樵西约，中道凭师辨主宾。
三月三日西湖第三桥四首
方回（元代）

尽道西湖久寂寥，红栏干落但空桥。
细思未有苏堤日，且把閒愁着酒浇。
乌乌歌
乐雷发（宋代）

莫读书，莫读书，
惠施五车今何如。请君为我焚却离骚赋，
我亦为君劈碎太极图。朅来相就饮斗酒，
听我仰天歌乌乌。深衣大带讲唐虞，
不如长缨系单于。吮豪搦管赋子虚，
不如快鞭跃的卢。君不见前年贼兵破巴渝，
今年贼兵屠成都。风尘满面洞兮豺虎塞途，
杀人如麻兮流血成湖。眉山书院嘶哨马，
浣花草堂巢妖狐。何人笞中行，
何和缚可汗。何人丸泥封函谷，
何人三箭定天山。大冠若箕兮高剑拄颐，
朝谈回轲兮夕讲濂伊。绶若若兮印累累，
九州博大兮君今何之。有金须碎作仆姑，
有铁须铸作蒺藜。我当赠君以湛卢青萍之剑，
君当报我以太乙白鹊之旗。好杀贼奴取金印，
何用区区章句为。死诸葛兮能走仲达，
非孔子兮孰却莱夷。噫，
歌乌乌兮使我心不怡。莫读书，
成书痴。
腊月海棠
尹廷高（元代）

尤物真能夺化工，腊前偷泄数枝红。霜花不上胭脂面，强饰春妍嫁北风。
浣溪沙 青溪
吴绮（清代）

几曲空传碧玉流。小姑归后暮烟收。闲来休倚钿箜篌。

绿树难烟三月恨，碧云长带一江秋。那堪重忆少年游。
满江红
石孝友（宋代）

雁阵惊寒，故唤起、离愁万斛。因追念、镜鸾易破，凤弦难续。诗句追凭红叶去，梦魂未断黄粱熟。叹浪萍、风梗又天涯，成幽独。

归来引，相思曲。尘满把，泪盈掬。对长天远水，落霞孤鹜。立尽西风无好意，遥山也学双眉蹙。恨草根、不逐鬓根摧，秋更绿。
送秘丞罗庭扬
曾几（宋代）

湖南八九州，海内清绝地。与公白鸡年，接翼鸿雁使。

高堂亲八白，无复远游意。奉承万事了，趋走三节至。

诏书引上殿，帝曰汝国器。置之蓬莱山，身亦典中秘。

乖离如许久，会念差足慰。胡为未暖席，归与不可制。

人生故乡乐，况揽澄清辔。皇华遣使臣，光采宁有是。

红尘跨鞍马，老矣殊少味。著鞭输公先，吾亦从此逝。
题徐止善哀吾儿诗
凌云翰（元代）

天道茫茫竟莫回，忍看琼树掩泉台。二三岁长能知孝，十六诗泉总是哀。

夷甫钟情言服简，乐天垂泪字题崔。会须积善如先世，重有麒麟入梦来。
同文徵仲赠许隐君
顾璘（明代）

一别西湖今几秋，重摇兰棹伴君游。碧山楼阁悬明镜，压尽东南数十州。
赠司勋萧郎中
张子容（唐代）

作相开黄阁，为郎奏赤墀。君臣道合体，父子贵同时。

国以推贤答，家无内举疑。凤池真水镜，兰省得华滋。

未睹风流日，先闻新赋诗。江山清谢脁，花木媚丘迟。

吏部来何暮，王言念在兹。丹青无不可，霖雨亦相期。

昔我投荒处，孤烟望岛夷。群鸥终日狎，落叶数年悲。

渔父留歌咏，江妃入兴词。今将献知己，相感勿吾欺。
遐方怨 其五 集唐诗唐词
董元恺（清代）

风里落花谁是主，江潭春草萋萋。严妆初罢啭黄鹂。

似应知妾恨，更与尽情啼。

终是疏狂留不住，与郎终日东西。门前杨柳绿阴齐。

征帆何处客，惆怅暮云迷。
杂咏一百首·夏无且
刘克庄（宋代）

秦法严堂陛，秦兵绕殿庐。
如何危急际，只有一无且。
酬绍兴梁监酒
项安世（宋代）

伯鸾长啸出东都，来卜龙邱二亩居。
千岁仍昆作英语，五噫文亩尚周馀。
胸中万卷未得力，堂下一言谁识渠。
我亦微官方冷甚，恨无燕玉可相嘘。
谢君实端明用只将花卉记冬春
邵雍（宋代）

有时自问自家身，莫是羲皇已上人。
日往月来都不记，只将花卉记冬春。
浣溪沙·红蓼花香夹岸稠
晏殊（宋代）

红蓼花香夹岸稠，绿波春水向东流。小船轻舫好追游。
渔父酒醒重拨棹，鸳鸯飞去却回头。一杯销尽两眉愁。
梁家渡
萧彦毓（宋代）

远水环沙翠作湾，红尘飞不入青山。
凉风一枕秋宵梦，梦绕千岩万壑间。
太一宫斋祭呈司封吴舍人
洪咨夔（宋代）

宝钥轰霄启玉晨，风恬雪霁净无尘。东皇太一紫坛晓，世界大千青陆春。

藜杖流光环佩集，锋旗敛影豆笾陈。乐歌须仗甘泉笔，斧藻天家泰道新。
九月初作
陆游（宋代）

富贵功名未足云，平生一饭不忘君。
哦诗高韵凄金石，把钓幽忘渺水云。
落叶打窗秋已暮，归鸦泊树日将曛。
欲知老病常多感，革带今年减几分。
寄王璠侍御求蜀笺
鲍溶（唐代）

蜀川笺纸綵云初，闻说王家最有馀。野客思将池上学，石楠红叶不堪书。
使辽作十四首 其三
刘跂（宋代）

礼为王人重，关亭道路除。荒城初部落，名镇古巫闾。

习俗便乘马，生男薄负锄。传闻断腕地，岁岁作楼居。
题明皇
徐秋云（宋代）

太平风月属三郎，羯鼓声高思转长。
天子锦缠娱虢国，贵妃音律教宁王。
人归巫峡山容在，花落温泉水更香。
谁信蓬莱青鸟使，回来无语怨渔阳。
后图即事三首
邵雍（宋代）

年来得疾号诗狂，每度诗狂必命觞。
乐道襟怀忘检束，任真言语省思量。
宾朋欵密过从久，云水优闲兴味长。
始信渊明深意在，北窗当日此羲皇。
雪晴
杨万里（宋代）

天公有诏放朝晴，排遣云师嬾未行。
头上忽张青玉伞，海东涌出紫金钲。
雪山冰谷居然暖，银屋瑶台分外明。
二十四船人笑语，寒声一变作春声。
次韵曾宏父探梅未开
洪适（宋代）

梅枝浑待雪，山意渐呼风。欲索檐间笑，那忧径外穷。

英辞窥玉洁，拙句愧雷同。只恐花开日，纶言下法宫。
读《后汉书》作小乐府三十八章 其十五 篣妇公
张晋（清代）

回黄与转绿，颠倒亦何穷。三娶皆孤女，人言篣妇公。
绿筠轩为姚宰作
萧执（明代）

绿筠阴阴翳窗户，此是姚侯读书处。
摇空翡翠晚宜人，食实鸾凰晓相语。
稚子牵衣惜春露，候卒编篱护秋雨。
何当便弃人间事，抱琴走觅湖山住。
无照
释心月（宋代）

自怜一点不揩磨，开眼还同合眼过。
莫道浑家全淈{左氵右盾}，瞒他些子看如何。
题画卷
朱熹（宋代）

冥濛罔象姿，相好菩萨面。鬼佛吾讵知，水石玩奇变。
唐律寄呈父凤山提举十首
汪元量（宋代）

西兴渡口乱啼鸦，锦缆牵江目力赊。
六馆衣冠沦道路，三宫珠力走风砂。
山川不尽心难老，岁月忧煎发渐华。
行到湘南归不得，倚门应是望天涯。
观音坐岩中并十六罗汉赞
释了惠（宋代）

应现声闻身，本身曾不动。
众身齐说法，平地波涛涌。
此法不知谁解听，岩谷晓来云气重。
喻弥陀收掩遗骸
赵鼎（宋代）

骸骨鳞鳞旷野昏，天阴雨湿向谁论。纵然有乐踰南面，争似无为实相门。
裴勋父子
佚名（唐代）

矬人饶舌，破车饶楔。（父属醆云：“裴勋饮十分。”）

蝙蝠不自见，笑他梁上燕。（勋复父醆云：

“十一郎亦饮十分。”）
南至
李彭（宋代）

邻鸡戒晓暮钟催，老境俱从里许来。但喜书云占嗣岁，讵知缇室暗飞灰。

和风欲上千门柳，协气先传五岭梅。弟劝兄酬真乐事，灯前细酌莫停杯。
题窗间
华岳（宋代）

阳虎不名真盗玉，子张何事便书绅。
圣贤立论有微旨，精义当求妙入神。
题画杂诗 其三
梅清（清代）

上去江陵下石城，乱帆都向夕阳明。诗人好为江干写，莫使青莲独擅名。
阅秦纪二首
孙嵩（宋代）

泰岳聊逃雨，湘山偶阻风。
伐树仍封树，元无罪与功。
前调
杨冠卿（宋代）

罗袜浪传仙子，宫梅休写华光。人言寿客饱经霜。不趁凡花入样。

万玉森罗纱节，一枝剩有余芳。孤高肯使蝶蜂藏。特立甘泉顶上。
齐梁怨别
陆龟蒙（唐代）

寥寥缺月看将落，檐外霜华染罗幕。

不知兰棹到何山，应倚相思树边泊。
钓车
徐夤（唐代）

荻湾渔客巧妆成，硾铸银星一点轻。抛过碧江鸂鶒岸，

轧残金井辘轳声。轴磨騂角冰光滑，轮卷春丝水面平。

把向严滩寻辙迹，渔台基在辗难倾。
萧寺逢寒食
李龏（金朝）

皇天无私覆，白日照不明。览镜见白发，无路通上清。

恶命如恶草，羞与萧艾争。春风鼓元造，吹我来吴城。

繁华久寂寞，车马犹肥轻。寄家盘门里，古寺如荒茔。

地顽藓皮厚，终日无人行。嚣譊故相远，妻女多轻惊。

朝闻勃姑声，暮闻姑恶声。声云苦复苦，朝暮难为情。

梨花照愁肠，痛似遭五兵。一杯寒食酒，谁与论浮生。
陈家紫藤花下赠周判官
白居易（唐代）

藤花无次第，万朵一时开。不是周从事，何人唤我来。
一春
黄庚（元代）

新绿园林雨过时，黄鹂无语恨春归。杨花怕逐东风去，搭住阑干不肯飞。
木兰花（寿到母太夫人上官氏）
邹应龙（宋代）

吾家二老。前有高平生癸卯。若到今辰。讵止荣华九十龄。

共惟到母。九十新年还又五。五五相承。好看重逢乙巳春。
归山
释云林（宋代）

沧海尘生望不还，虚空粉碎步方艰。
时人欲识今行履，一衲萧然云岭间。
宿英武城遇雨有怀京南知己
吴实（明代）

解鞍日暮宿山城，无那西风送雨声。漏远不闻宵柝警，馆荒惟对夜灯明。

衾依古箦吟边冷，叶响虚窗梦不成。遥想江南知己别，相思多少故人情。
东西林二首 其二
萧立之（宋代）

远公与客亦从容，未至当年似懒慵。送过虎溪元不恶，不妨门外听松风。
浩西堂见和因再用韵
释绍嵩（宋代）

小园和雨扫莓苔，个个圆如济世财。
丘壑同盟从已定，莫谈休咎动寒灰。